Diari Oficial de la Generalitat Valenciana


Sumari del DOGV 3262, del 11-06-1998 (1998/4273)

ORDRE d'11 de maig de 1998, de la Conselleria d'Agricultura, Pesca i Alimentació, per la qual es regula la tramitació de les sol·licituds d'establiment i de canvi del port base dels vaixells pesquers.
--------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/05/11/(1)/dof/vci/html**

### Dades del document

Número de DOGV
:   3262

Data del DOGV
:   11-06-1998

Secció del DOGV
:   I. DISPOSICIONS GENERALS

Número del document
:   1998/4273


Data del document
:   11-05-1998

Organisme emissor
:   Conselleria d'Agricultura, Pesca i Alimentació

Tipus de document
:   Ordre

ORDRE d'11 de maig de 1998, de la Conselleria d'Agricultura, Pesca i Alimentació, per la qual es regula la tramitació de les sol·licituds d'establiment i de canvi del port base dels vaixells pesquers. [1998/4273]
  
El Reial Decret 1838/1997, de 5 de desembre (BOE núm. 312, de 30 de desembre), ha regulat les condicions i forma d'autorització de l'establiment i del canvi del port base dels vaixells pesquers, amb la previsió de la competència de les comunitats autònomes per a autoritzar el primer establiment i els canvis de base entre ports d'una mateixa comunitat autònoma, i l'establiment de la preceptivitat de l'informe de les comunitats afectades quan es tracte de canvis entre ports de comunitats distintes, supòsit en el qual ha de resoldre el Ministeri d'Agricultura, Pesca i Alimentació.
  
Per a l'aplicació d'aquest reial decret per part de la Conselleria d'Agricultura, Pesca i Alimentació de la Generalitat Valenciana, és convenient establir unes disposicions procedimentals i competencials que despleguen el Reial Decret (que es dicta fonamentalment com a norma bàsica d'ordenació del sector pesquer, per al desenvolupament del qual i per a l'execució en la matèria és competent la Comunitat Valenciana, de conformitat amb l'article 32.7 de l'Estatut d'Autonomia i la pròpia reglamentació orgànica i funcional de la Conselleria.
  
D'acord amb això, a proposta del director general d'Indústria, Cooperativisme, Pesca i Relacions Agràries,
  
ORDENE
  
Article 1
  
Els vaixells de pavelló espanyol inscrits en el Cens de la Flota Pesquera Operativa que pretenguen establir la seua base en un port de la Comunitat Valenciana hauran d'obtenir amb caràcter previ l'autorització corresponent de l'administració pesquera competent, d'acord amb el que es disposa en el Reial Decret 1838/1997, de 5 de desembre, pel qual es regulen l'inici de l'activitat pesquera i els establiments i canvis de base de vaixells pesquers, i també d'acord amb el que es disposa en aquesta ordre.
  
Article 2
  
1. Les sol·licituds d'autorització de construcció de vaixells pesquers que es dirigisquen a la Conselleria d'Agricultura, Pesca i Alimentació hauran d'explicitar el port determinat de la Comunitat Valenciana que pretenguen que s'autoritze com a port base del nou vaixell.
  
2. Després que es comprove que està completa la documentació de la sol·licitud d'autorització de construcció, el director general d'Indústria, Cooperativisme, Pesca i Relacions Agràries resoldrà sobre l'autorització del port base.
  
3. En el cas que siga desfavorable la resolució, s'arxivarà la sol·licitud d'autorització de nova construcció, sobre la base del que es disposa en l'article 16.1 del Reial Decret 798/1995, de 19 de maig, pel qual es defineixen els criteris i les condicions de les intervencions amb finalitat estructural en el sector de la pesca, de l'aqüicultura i de la comercialització, transformació i promoció dels seus productes.
  
Article 3
  
1. Els canvis de base entre ports de la Comunitat Valenciana requeriran l'autorització de la Conselleria d'Agricultura, Pesca i Alimentació.
  
2. La sol·licitud d'autorització de canvi de base l'haurà de formular l'armador interessat, que la dirigirà a la Direcció General d'Indústria, Cooperativisme, Pesca i Relacions Agràries, la qual recaptarà, en qualsevol cas, un informe de la confraria de pescadors l'àmbit de la qual incloga el port a què pretenga canviar-se la base del vaixell, i també de l'autoritat portuària i marítima.
  
3. Així mateix, es podrà sol·licitar un informe de la confraria de pescadors corresponent al port que constituïsca la base del vaixell en el moment de la sol·licitud de canvi sobre la incidència en l'activitat comercial d'aquest port, quan no l'haja aportat l'armador.
  
4. La sol·licitud d'autorització la resoldrà el director general d'Indústria, Cooperativisme, Pesca i Relacions Agràries i, en cas que siga favorable, es comunicarà a l'armador interessat i, a més, a la Direcció General de Recursos Pesquers del Ministeri d'Agricultura, Pesca i Alimentació, a les confraries de pescadors dels ports afectats i a l'autoritat portuària i la capitania marítima del port en el qual haja d'establir-se la nova base.
  
5. El canvi de base haurà de fer-se efectiu en el termini de tres mesos des que es notifique l'autorització a l'armador. En cas contrari, l'autorització perdrà tots els seus efectes.
  
Article 4
  
En els procediments per a la resolució de les sol·licituds de canvis de base entre ports de comunitats autònomes distintes, quan algun d'ells siga de la Comunitat Valenciana, l'informe d'aquesta, previst com a preceptiu, l'emetrà la Direcció General d'Indústria, Cooperativisme, Pesca i Relacions Agràries, la qual, amb aquesta finalitat, podrà consultar amb la confraria de pescadors afectada i amb l'autoritat portuària i marítima.
  
Article 5
  
El director general d'Indústria, Cooperativisme, Pesca i Relacions Agràries emetrà els seus informes i dictarà les seues resolucions en relació amb les sol·licituds de canvis de base, d'acord amb els requisits establits en l'article 6 del Reial Decret 1838/1997, de 5 de desembre, i atenint-se als informes emesos i als plans de pesca vigents, que igualment es consideraran per resoldre les autoritzacions de primer establiment.
  
Article 6
  
El canvi de base a un port de la Comunitat Valenciana, procedent d'un altre del seu territori o de fora d'aquest, sense haver obtingut prèviament l'autorització administrativa corresponent, se sancionarà d'acord amb el que es preveu en la Llei de la Generalitat Valenciana 2/1994, de 18 d'abril, sobre Defensa dels Recursos Pesquers.
  
Article 7
  
El que es disposa en aquesta ordre s'entén que no afecta l'activitat pesquera que poden exercir els vaixells des d'un port distint al de la seua base oficial en els casos següents:
  
a) Activitat pesquera regida per una normativa específica d'accés a determinats caladors.
  
b) Activitat dels vaixells d'encerclament i palangre de superfície. Els armadors dels vaixells que hagen d'exercir temporalment la seua activitat des d'un port de la Comunitat Valenciana distint del de la seua base oficial hauran de comunicar prèviament el port elegit i el temps de permanència a la Direcció General d'Indústria, Cooperativisme, Pesca i Relacions Agràries.
  
DISPOSICIONS FINALS
  
Primera
  
Es faculta el director general d'Indústria, Cooperativisme, Pesca i Relacions Agràries perquè dicte les normes i prenga les mesures necessàries per a l'aplicació i el compliment d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 11 de maig de 1998
  
La consellera d'Agricultura, Pesca i Alimentació


Còpia Permalink ELI